जबसे टीम इंडिया के पूर्व कप्तान महेंद्र सिंह धोनी ने खेती में रूचि दिखाई है तबसे वो अपने फॉर्मा हाउस में अक्सर जा रहे हैं। रांची में जब भी वो आते हैं वो अपने फॉर्म हाउस जरूर जाते हैं। इसबार जब वो दुबई से नए साल की छुट्टी मानकर रांची पहुंचे तो अपने फॉर्म हाउस में तरबूज की खेती देखने गए। उन्होंने अपने पॉलीहाउस में तरबूज के उगते पौधों को देखा। उनके साथ रणजी खिलाड़ी रहे मिहिर दिवाकर भी फार्म हाउस में मौजूद थे। फार्म हाउस की जिम्मेदारी संभाल रहे कुणाल गौरव ने जानकारी दी है कि धोनी अपने फार्म हाउस के दो एकड़ में तरबूज उगाने की तैयारी में हैं. उन्होंने अपने फॉर्म हाउस में US-2208 किस्म के तरबूज के बीच लगाए हैं।
एक हफ्ते पहले धोनी ने अपने फॉर्म हाउस से स्ट्रॉबेरी की खेती का वीडियो शेयर किया था। इस वीडियो में वो स्ट्रॉबेरी तोड़कर खाते दिखे थे। उन्होंने अपने वीडियो के साथ लिखा था कि अगर मैं इसी तरह अपने फॉर्म हाउस आता रहा तो मर्केट के लिए एक भी स्ट्रॉबेरी नहीं बचेगी।
धोनी रांची में 43 एकड़ के फार्म हाउस में खेती कर रहे हैं, जहां उन्होंने कई तरह की सब्जियों के साथ-साथ फलों की भी खेती की है। कुछ दिन पहले ही उनके फॉर्म हाउस में करीब 4 एकड़ में अनानास की खेती भी की गई है. इसके अलावा वो अपने फॉर्म हाउस में गोभी, टमाटर, मटर, ओल, पपीता और स्ट्रॉबेरी की भी खेती कर रहे हैं। जिन्हें अपने खाने के साथ मार्केट में भी भेजा जा रहा है।